২০১৬-এর সেপ্টেম্বরের শেষে নরেন্দ্র মোদীর সার্জিক্যাল স্ট্রাইক এদেশের একটা বড় সংখ্যক মানুষের মনে এমন একটা ভাব তৈরি করেছিল যে, এই বার পাকিস্তানকে বাগে পাওয়া গিয়েছে। এর পরে আর ট্যান্ডাই-ম্যান্ডাই করবে না ‘শত্রু দেশ’। আচ্ছা জব্দ করা গিয়েছে তাকে। কিন্তু ২০১৭ জুড়ে নিয়ন্ত্রণরেখা লঙ্ঘন আর সীমান্তে গুলি বিনিময়ের খবরে পৃক্ত ছিল সংবাদমাধ্যম। সেই সঙ্গে বার বার উঠে এসেছে জঙ্গী হত্যার সংবাদও। প্রশ্ন উঠতেই পারে সার্জিক্যাল স্ট্রাইকের উপযোগিতা নিয়ে। 
সর্বভারতীয় এক সংবাদমাধ্যমের প্রতিবেদনে প্রকাশ, ২০১৭-এ প্রায় ২১০ জন জঙ্গিকে গুলি করে হত্যা করেছে। এর মধ্যে ৭২ জন নিয়ন্ত্রণরেখায় ও ১৪৮ জন দেশের ভিতরে নিহত। সরকারি সূত্রের খবর, ২০১৭-এর ১ জানুয়ারি থেকে এখনও পর্যন্ত ৮২০ বার যুদ্ধবিরতি লঙ্ঘন করেছে পাকিস্তান।
সংবাদ সংস্থা জানাচ্ছে, ২০১৭-এ সন্ত্রাস দমনে ৩০ জন সেনা অফিসার নিহত হয়েছেন। মোট নিহত সেনার সংখ্যা ৬১।
সর্বশেষ হানা ও গুলিচালনা ঘটেছে ২৬ ডিসেম্বর। সোমবার ২৫ ডিসেম্বর পাক সেনা নিয়ন্ত্রণরেখা ডিঙোয় ও ভারতীয় সেনার উপরে হামলা চালায়। তার উত্তরে এদিন ভারতীয় সেনা তিন পাক সেনাকে হত্যা করে। 
সব মিলিয়ে ২০১৭-এর কাশ্মীর ছিল আগের মতোই উপদ্রুত। সার্জিক্যাল স্ট্রাইকের পরেও যে ছবিটা বদলায়নি, তা বলাই বাহুল্য।